Žena u krpama izašla je iz močvare okružena sa sedam ogromnih škorpiona.
Sa bebom u rukama, uputila se ka najbližem selu da moli za hranu.
Došla je do veličanstvene palate,
ali je gospodarica te kuće videla njenu prljavu odeću
i neobičnu pratnju i zalupila joj je vrata pred nosom.
Stoga, produžila je dalje niz put dok nije došla do jedne kolibe.
Žena koja je živela tu sažalila se na strankinju i ponudila joj šta je mogla,
jednostavan obrok i krevet od slame.
Njena gošća nije bila tek neki prosjak.
Bila je to Izida, najmoćnija boginja Egipta.
Izida se krila od svog brata Seta,
koji je ubio njenog muža i želeo da ubije njenog novorođenog sina Horusa.
Set je takođe bio moćan bog i tražio ih je.
Stoga, da bi održala svoju masku, Izida je morala da bude veoma oprezna-
nije smela rizikovati da koristi svoje moći.
Međutim, nije bila bez pomoći.
Serket, boginja otrovnih stvorenja
poslala je sedam njenih najjačih sluga da štite Izidu u njenog sina.
Dok su se Izida i Horus smeštali u svoj skromni smeštaj,
škorpioni su besneli zbog načina na koji je
bogata žena uvredila njihovu božansku gospodaricu.
Spojili su svoje otrove i dali ga jednom od sedam škorpiona, Tefenu.
Tefen je u sred noći otpuzao do palate.
Dok je puzao ispod vrata,
ugledao je mladog sina vlasnika kuće, kako mirno spava
i žestoko ga ubo.
Izidu i njenu domaćicu ubrzo je probudilo glasno jaukanje.
Kada su provirile kroz vrata kolibe,
videle su majku kako trči niz ulicu
i plače dok drži sina u rukama.
Kada je Izida prepoznala da je to žena koja ju je bila oterala,
shvatila je šta su njeni škorpioni uradili.
Izida je uzela dečaka u svoje ruke i počela da recituje moćnu čaroliju:
„O otrove Tefenov, izađi iz njega i padni na zemlju!
Otrove Befenov, ne idi dalje, ne širi se dalje, izađi iz njega
i padni na zemlju,
jer ja sam Izida, velika Čarobnica, bacač čini.
Padni na zemlju, o otrove Mestetov! Ne juri, otrove Mestetefov!
Ne rasti otrove Petetov i Tetetov! Ne prilazi otrove Matetov!"
Kada bi spomenula ime škorpiona, njegov otrov bio bi neutralizovan.
Dete se pokrenulo, a njegova majka plakala je od zahvalnosti
i žalila što je bila tako bezobzirna,
ponudivši Izidi svo svoje bogatstvo u znak pokajanja.
Žena koja je primila Izidu u svoj dom gledala je u čudu -
nije imala pojma ko je bio pod njenim krovom.
Od tog dana nadalje,
ljudi su počeli da prave obloge koje leče ubode škorpiona,
govoreći čini baš kao što je boginja radila.